**Nacrt**

**Izvješće o vođenim pregovorima za sklapanje**

**Ugovora o zajmu između Republike Hrvatske i Međunarodne banke za obnovu i razvoj za projekt „Digitalne, inovativne i zelene tehnologije“**

Vlada Republike Hrvatske donijela je Odluku o pokretanju postupka za sklapanje Ugovora o zajmu između Republike Hrvatske i Međunarodne banke za obnovu i razvoj za projekt „Digitalne, inovativne i zelene tehnologije“ (u daljnjem tekstu: Ugovor o zajmu), KLASA: 022-03/23-11/25, URBROJ: 50301-04/25-23-3, od 19. svibnja 2023. godine (u daljnjem tekstu: Odluka o pokretanju postupka). Temeljem Odluke o pokretanju postupka, ovlašteno izaslanstvo Republike Hrvatske započelo je 19. svibnja 2023. godine pregovore s predstavnicima Međunarodne banke za obnovu i razvoj. Navedeni pregovori zaključeni su 19. svibnja 2023. godine potpisivanjem Zapisnika u kojem su izneseni detalji o vođenim pregovorima ugovornih strana.

Zajmoprimac: Republika Hrvatska

Zajmodavac: Međunarodna banka za obnovu i razvoj (IBRD)

Iznos zajma: 106.000.000,00 EUR (slovima: stošest milijuna eura)

Namjena: podrška Republici Hrvatskoj u unaprjeđenju istraživanja i inovacija s usmjerenjem na digitalne i zelene tehnologije kroz poboljšanje istraživačke infrastrukture, istraživačkih aktivnosti istraživačkih organizacija i poduzeća te institucionalnog jačanja Ministarstva znanosti i obrazovanja za provedbu reformi javnog znanstveno-istraživačkog sektora za istraživanje i razvoj

Rok otplate: 14,5 godina (uključujući 5 godina počeka)

Kamatna stopa: 6-mjesečni EURIBOR uvećan za promjenjivu kamatnu maržu

Dospijeća: polugodišnja

Naknade: početna naknada iznosi 0,25% iznosa glavnice zajma, a naknada na nepovučena sredstva 0,25% na iznos nepovučenih sredstava

U odnosu na tekst Nacrta ugovora o zajmu prihvaćenog Odlukom o pokretanju postupka pojašnjene su odredbe o stupanju na snagu Ugovora. Detalji pregovora sadržani su u Zapisniku s pregovora, koji odražava usuglašene stavove ugovornih strana. Usuglašeni tekst Ugovora o zajmu na engleskom jeziku, kao dio usuglašenog Zapisnika s pregovora, prilažu se predmetnom Izvješću kao njegov sastavni dio. Sadržaj Projekta, nije mijenjan, izmjene dokumenata su se odnosile na izmjene tehničke prirode.

Zapisnik s pregovora, koji sadrži pregled osnovnih tema o kojima se pregovaralo i usuglašene stavove, potpisao je 19. svibnja 2023. godine g. Hrvoje Meštrić, ravnatelj Uprave za znanost i tehnologiju u Ministarstvu znanosti i obrazovanja, kao ovlašteni voditelj izaslanstva Republike Hrvatske za vođenje pregovora, u skladu s Odlukom o pokretanju postupka. U ime IBRD-a, Zapisnik je potpisao g. Todor Milchevski, voditelj izaslanstva.

Za odobrenje Projekta od strane Odbora izvršnih direktora IBRD-a na sjednici u lipnju 2023. godine, IBRD-u je potrebno žurno dostaviti suglasnost Vlade Republike Hrvatske i odobrenje usuglašenih dokumenata koji su bili predmetom pregovora. Ministarstvo znanosti i obrazovanja obavijestit će Međunarodnu banku za obnovu i razvoj o prihvaćanju ovoga Zaključka.